KOMISIJOS REGLAMENTAS (EB) Nr. 2014/2005
2005 m. gruodžio 9 d.
dėl bananų, skirtų laisvai apyvartai, taikant Bendrojo muitų tarifo muito normą, importo į Bendriją licencijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. gruodžio 2 mėn. Tarybos reglamentą (EB) Nr. 1964/2005 dėl bananams taikomų muito normų (1), ypač į jo 2 straipsnį,
kadangi:
(1)
Reglamentas (EB) Nr. 1964/2005 nustato nuo 2006 m. sausio 1 d. muitų normas į Bendriją įvežamiems KN kodu 0803 00 19 žymimiems bananams.
(2)
Įvedant importo tvarką, pagrįstą atitinkamo dydžio muitų tarifo taikymu ir taikant lengvatinį tarifą pagal tarifinę kvotą importui iš AKR šalių, turi būti numatomas importo kontrolės mechanizmas, nuolat parodantis laisvoje apyvartoje Bendrijoje esančius kiekius. Mechanizmas, pagrįstas importo licencijų išdavimu, kai numatytas užstato, užtikrinančio operacijų, kurioms šie sertifikatai buvo išduoti, atlikimą, pateikimas, yra tinkama priemonė tokiam tikslui pasiekti. Turėtų būti nustatytos išsamios taisyklės, kaip taikyti šį mechanizmą importo, kai taikoma Bendrojo muitų tarifo muito norma, atveju.
(3)
Taikomos 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (2), nuostatos.
(4)
Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Išleidžiant į laisvą apyvartą bananus, kurių KN kodas yra 0803 00 19 jiems taikant Bendrojo muitų tarifo muito normą, būtina pateikti importo licenciją, valstybių narių išduodamą kiekvienam paraišką pateikusiam prašytojui, nesvarbu, kurioje Bendrijos vietoje jis būtų įsisteigęs.
2. Importo licencija išduodama pateikus užstatą pagal Komisijos reglamento (EEB) Nr. 2220/85 (3) III antraštinę dalį, taip užtikrinant įsipareigojimą importuoti licencijos galiojimo metu. Šio užstato dydis yra 15 EUR už toną.
Išskyrus force majeure atvejus, užstatas negrąžinamas visas ar iš dalies, jei per tą laikotarpį importas ar eksportas nebuvo vykdomas arba buvo vykdomas tik iš dalies.
3. Importo licencijos paraiškos gali būti pateiktos visose valstybėse narėse.
4. Licencijos išduodamos nedelsiant, pagal Reglamento (EB) Nr. 1291/2000 23 straipsnio 1 dalį.
5. Licencijos galiojimo laikas - 3 mėnesiai.
2 straipsnis
Valstybės narės iki kiekvieno mėnesio 10 d. Komisijai praneša, kokiam kiekiui buvo išduotos licencijos už praėjusį mėnesį.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 9 d.